Somerrugby in die Bolandʼn Lekker warm 31 °C word vir Wellington voorspel, waar die halfeindronde van die Bolandse ligas Saterdag afgehandel word. Die verdedigende kampioen, Roses United, speel in die hoofwedstryd (16:30) in die Bolandstadion in die een Grootuitdaag-halfeindstryd teen Saldanha, en Wesbank en Worcester Villagers (twee vorige kampioene) durf mekaar in die ander een (14:40) aan. In die halfeindronde van die Streekuitdaagreeks speel Saron teen Worcester Perseverance (11:00), en Majestics teen Touwpark (12:50). Die halfeinders in die reeks om die Gemeenskapskild en die Eerste Liga sal op die B-veld in aksie wees. Wat eersgenoemde betref, meet Evergreen Nuy teen Red Stars (13:40) en Klipdrift teen Die Dorings (15:30) kragte. Helderstroom vat Stryders van Barrydale voor die bors (10:00), en Young Warriors betree die strydperk teen Young Good Hope van Ceres (11:50) in die Eerste Liga. Kaartjies vir volwassenes kos R30 en vir kinders R10 stuk by die hek. By Webtickets en Pick n Pay betaal volwassenes R5 minder. Die hekke word 09:00 oopgemaak. ♦ Intussen het Gansbaai se Adelaide-visserye die jaarlikse toernooi van die visnywerheid op Velddrif gewen, deur Sea Pride met 36-7 te verniel. Saldanha-munisipaliteit het die plaateindstryd gewen deur Sea Vuna met 19-14 te klop. Die Boland-rugbyunie (BRU) en die SA Rugbyunie (Saru) bied dié toernooi die afgelope 31 jaar aan.